
E L Ő T E R J E S Z T É S

Sülysáp Város Önkormányzata Képviselő-testületének
2018. október 18-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2018. (X. 18.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2018. szeptember 20-ai ülése óta 3 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Határozat tárgya
	Határidő
	Állapot

	142/2018.
	2018.08.23.
	Kis köz egy szakaszának (3966 hrsz.) átnevezése
	2018.09.30.
	Végrehajtva

	145/2018.
	2018.08.23.
	Pályázat benyújtása a Kerékpárutak létesítésének, felújításának és korszerűsítésének támogatása Pest Megye területén célú PM_KEREKPARUT_2018 azonosítószámú pályázati felhívásra
	2018.09.24.
	Végrehajtva

	157/2018
	2018.09.20.
	Csatlakozás a Bursa Hungarica ösztöndíj pályázathoz, a pályázat kiírása
	2018.10.03.
	Végrehajtva


II. Tájékoztató az előző ülés óta történt fontosabb eseményekről
Szeptember 24-27. között került sor a Szent István Általános Iskolában hagyományosan megrendezésre kerülő egészség- és sporthétre, ahová sportegyesületünk szakosztályainak bevonásával igyekeztünk olyan vendégeket és bemutató foglalkozásokat szervezni, amelyek a helyben elérhető sportágak felé terelhetik a gyerekek érdeklődését. Így sor került kézilabda- és röplabda-bemutatóra is.

Szeptember 25-én a Képviselő-testület néhány tagjával néhai díszpolgárunk, Szabó András atya sírjához látogattunk ki, aki azon a napon lett volna 100 esztendős.

Másik jeles díszpolgárunk, Dr. Katona István nyugalmazott püspök 90. születésnapja is az elmúlt hetekben volt. Püspökatyával folytatott telefonos meg beszélésen abban maradtunk, hogy aznap egy szűk körű családi rendezvény keretében köszöntik őt, míg városunk képviseletében egy későbbi időpontban fogom felkeresni, amire ez idáig még nem került sor.

Október 2-án a helyi autóbuszjárat üzemeltetőjének képviselőjével folytattam megbeszélést, melynek során a szolgáltató arról tájékoztatott, hogy alvállalkozójuk január 1-jétől nem kívánja a feladatot ellátni, ezért a szolgáltatás zavartalan biztosítása érdekében az üzemeltetővel közös lépésekre kényszerülünk. Ezek pontos részleteit önálló napirend keretében fogjuk tárgyalni. 

Október 5-én kaptam kézhez Tarnavölgyi László intézményvezető lemondását, mely szerint december 31-ével meg kíván válni az intézménytől. Erről a tisztelt Képviselő-testületet is értesítettük aznap.

Október 8-ára a tervezett kerékpárút nyomvonalával érintett ingatlanok tulajdonosait hívtuk össze egy tervismertető megbeszélésre a WAMKK-ba, ahol felmerült a nyomvonal módosításának igénye is, most vizsgáljuk ennek lehetőségét.
Végezetül az előző ülés óta több rendezvényre is sor került településünkön:

· szeptember 22-én a Pávakör Szüreti Bálja a Wass Albert Művelődési Központban, 

-
szeptember 29-én Mackófesztivál a Kapás udvarban,

-
október 5-én az Idősek Világnapjára szervezett rendezvény volt szintén a WAMKK-ban,

-
október 11-én Pályaválasztási Kiállítás a Móra Ferenc Általános Iskola Vörösmarty utcai telephelyén és a tornacsarnokban. 

